Mar 20,2016
భారత్‌ మార్కెట్లోకి ఆలీబాబా!!
       న్యూఢిల్లీ: చైనా ఆన్‌లైన్‌ వ్యాపార దిగ్గజ సంస్థ ఆలీబాబా ఇక భారత మార్కెట్‌లోకి ప్రత్యక్షంగానే అడుగు పెట్టనుంది. ఈ ఏడాది చివరి నాటికి ప్రపంచలోనే అతిపెద్ద రిటైల్‌ మార్కెట్‌ అయిన భారత్‌లో తన వ్యాపార సామ్రాజ్యాన్ని భారీగా విస్తరించాలని ఈ సంస్థ ప్రణాళికను రచిస్తోంది. ఆలీబాబా గ్రూపు అధ్యక్షుడు మైఖేల్‌ ఎవాన్స్‌ , సంస్థ ఎండీ గురు కౌరప్పన్‌లు మంత్రి రవి ప్రసాద్‌ను కలిశారు. సమావేశం ఇతర పూర్తి వివరాలను వెల్లడించని ఎవాన్స్‌.. 'ఈ ఏడాది భారత్‌లో తాము అడుగుపెట్టనున్నట్లు' తెలిపారు. భారత టెలికాం శాఖ మంత్రి రవి శంకర్‌ ప్రసాద్‌తో సమావేశం సందర్భంగా భారత్‌లో ఆలీబాబా విస్తరణ గురించి చర్చలు జరిపినట్లు అధికార ఒకరు తెలిపారు. ప్రభుత్వం తరఫున కంపెనీ విస్తరణకు అవసరమైన చేయూతను అందించనున్నట్లు మంత్రి ఈ సందర్భంగా వారికి హామి ఇచ్చినట్లు సమాచారం. ఆలీబాబా ఇప్పటి వరకు భారత మార్కెట్‌పై పెద్దగా దృష్టి సారించనప్పటికీ బిల్లు పేమెంట్లు, ఈ-కామర్స్‌ సంస్థ పేటీఎంలో 40 శాతం వాటాను కలిగి ఉంది. మరోవైపు స్నాప్‌డీల్‌లో ఈ సంస్థ 4 శాతం భాగస్వామ్యం ఉంది. దాదాపు 45 లక్షల చిన్న, మధ్యతరహా విక్రేతలను తన ఆలీబాబా.కామ్‌ వేదికపై కలిగి ఉంది. వ్యవస్థీకృత రిటైల్‌ సంస్థగా ఆలీబాబా చిన్న పట్టణాలకు, నగరాలకు కూడా భారీగా విస్తరించాలని యోచిస్తున్నట్లు సమాచారం. భారత్‌పై దృష్టి సారించిన ఈ సంస్థ ఇక్కడ గల వ్యాపార అవకాశాల అధ్యయనం నిమిత్తం పలువురు నిపుణులతో కూడిన ఒక బృందాన్ని ఇప్పటికే ఇక్కడకు పంపింది.
పోస్టల్‌శాఖతో జట్టుకు ఆసక్తి..
దేశ వ్యాప్తంగా వేగంగా విస్తరించాలని చూస్తున్న చైనా కంపెనీకి భారత తపాల శాఖ సేవలను వినియోగించుకోవాల్సిందిగా తాము సూచించినట్లు మంత్రి ప్రసాద్‌ తెలిపారు. తన సూచన పట్ల కంపెనీ ప్రతినిధులు ఎంతో సానుకూలంగా స్పందించినట్లుగా తెలిపారు.
మీ స్నేహితులకు రికమెండ్ చెయ్యండి